2018. gada 19. decembrī Rīkojums Nr. 712

Rīgā (prot. Nr. 60 101. §)

**Par sabiedrības ar ierobežotu atbildību "Baltic Block" atbalstāmo investīciju projekta pieteikumu**

1. Ministru kabinets (adrese – Brīvības bulvāris 36, Rīga, LV-1520) ir izskatījis Ekonomikas ministrijā 2017. gada 31. decembrī saņemto sabiedrības ar ierobežotu atbildību "Baltic Block" (nodokļu maksātāja reģistrācijas numurs LV40003332918, adrese – Kārļa iela 1, Sauleskalns, Bērzaunes pagasts, Madonas novads, LV-4853) (turpmāk – sabiedrība) atbalstāmo investīciju projekta pieteikumu "SIA "Baltic Block" ražošanas jaudas palielināšana" (turpmāk – projekts) un Ekonomikas ministrijas sagatavoto izvērtējumu par projekta ietekmi uz valsts ekonomiku un konstatē:

1.1. saskaņā ar Uzņēmumu ienākuma nodokļa likuma pārejas noteikumu 22. punkta 2. apakšpunktutāda investīciju projekta pieteikumu, kuru nodokļu maksātājs iesniedzis Ekonomikas ministrijai līdz 2017. gada 31. decembrim un par kura atbalstīšanu Ministru kabinets pieņem lēmumu pēc 2018. gada 1. janvāra, izskata, vērtē un apstiprina likuma "Par uzņēmumu ienākuma nodokli" 17.2 pantā un Ministru kabineta 2017. gada 3. janvāra noteikumos Nr. 20 "Atbalstāmo investīciju projekta pieņemšanas un īstenošanas kārtība" (turpmāk – noteikumi) noteiktajā kārtībā;

1.2. saskaņā ar likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturto daļu, 4.1 un sesto daļu uzņēmumu ienākuma nodokļa atlaidi par atbalstāmo investīciju projekta ietvaros veiktajiem sākotnējiem ilgtermiņa ieguldījumiem ir tiesības piemērot uzņēmumu ienākuma nodokļa maksātājam, kas atbilst visiem likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturtajā un 4.1 daļā minētajiem nosacījumiem un uz kuru neattiecas minētā likuma 17.2 panta sestajā daļā noteiktie uzņēmumu ienākuma nodokļa atlaides piemērošanas ierobežojumi;

1.3. saskaņā ar likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktu, lai uzņēmumu ienākuma nodokļa maksātājs iegūtu tiesības piemērot šā rīkojuma 1.2. apakšpunktā minēto uzņēmumu ienākuma nodokļa atlaidi, uzņēmumu ienākuma nodokļa maksātājs sagatavo atbalstāmo investīciju projektu. Ekonomikas ministrija izvērtē iesniegtā atbalstāmo investīciju projekta ietekmi uz valsts ekonomiku, un Ministru kabinets, pamatojoties uz šo izvērtējumu, pieņem lēmumu par atbalstāmo investīciju projekta atbalstīšanu vai atteikumu to atbalstīt;

1.4. Investīciju projektu izvērtēšanas komisija saskaņā ar noteikumu [37. punktu](https://likumi.lv/ta/id/288669-atbalstamo-investiciju-projekta-pienemsanas-un-istenosanas-kartiba#p37) ir izvērtējusi projekta un sabiedrības atbilstību likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 pantā un noteikumu 30. punktā minētajām prasībām un secinājusi, ka projekts un sabiedrība atbilst minētajām prasībām;

1.5. Ekonomikas ministrija saskaņā ar likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktu ir izvērtējusi projekta ietekmi uz valsts ekonomiku un izvērtējumu kopā ar projektu ir iesniegusi Ministru kabinetā lēmuma pieņemšanai;

1.6. pamatojoties uz šo rīkojumu, sabiedrībai ir tiesības piemērot likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta pirmās daļas 1. punktā minēto uzņēmumu ienākuma nodokļa atlaidi;

1.7. sabiedrība 2018. gada 14. septembra vēstulē informē, ka Centrālajā finanšu un līgumu aģentūrā ir iesniegusi projekta iesniegumu Nr. 1.2.1.4/18/A/050 "SIA Baltic Block pilotrūpnīcas izveide jaunu presētu produktu ieviešanai ražošanā" atbalsta aktivitātes Nr. 1.2.1.4. "Atbalsts jaunu produktu ieviešanai ražošanā" 2. kārtas ietvaros, un, ja Centrālā finanšu un līgumu aģentūra pieņems lēmumu par šā projekta apstiprināšanu, lūdz samazināt likuma "Par uzņēmumu ienākuma nodokli" 17.2 panta pirmās daļas 1. punktā noteikto uzņēmumu ienākuma nodokļa atlaides apmēru un noteikt divas dažādas uzņēmumu ienākuma nodokļa atlaides intensitātes:

1.7.1.  5 % apmērā projekta pieteikuma 2.10. sadaļas "Aktivitāšu un plānoto sākotnējo ilgtermiņa ieguldījumu apraksts" 3. punktā "Iekārtu iegāde" minētajiem ieguldījumiem 7 865 000,00 *euro* apmērā, kurus plānots apvienot ar šā rīkojuma 1.7. apakšpunkta ievaddaļā minēto atbalstu (turpmāk – kombinējamie ieguldījumi);

1.7.2.  25 % apmērā atlikušajai projekta sākotnējo ilgtermiņa ieguldījumu summai;

1.8. saskaņā ar likuma "Par uzņēmumu ienākuma nodokli" 17.2 panta 1.2 daļu, ja uzņēmumu ienākuma nodokļa maksātājs attiecībā uz investīcijām, kuras tiek pieteiktas atbalstāmo investīciju projektā, papildus uzņēmumu ienākuma nodokļa atlaidei saņem citu valsts atbalstu, Ministru kabinets nosaka maksimāli pieļaujamos procentus, kādus drīkst sasniegt nodokļa atlaižu summa attiecībā pret sākotnējo ilgtermiņa ieguldījumu summu;

1.9. saskaņā ar likuma "Par uzņēmumu ienākuma nodokli" 17.2 panta 1.3 daļas 2. punkta "b" apakšpunktu uzņēmumu ienākuma nodokļa atlaide kopā ar citu valsts atbalstu nepārsniedz maksimāli pieļaujamo reģionālā atbalsta intensitāti 45 % no kopējās sākotnējās ilgtermiņa ieguldījumu summas, ja uzņēmumu ienākuma nodokļa maksātājs atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikumā noteiktajai vidējo uzņēmumu kategorijai;

1.10. saskaņā ar likuma "Par uzņēmumu ienākuma nodokli" 17.2 panta ceturtās daļas 2. punktu, ja uzņēmumu ienākuma nodokļa maksātājs uzņēmumu ienākuma nodokļa atlaidi vēlas apvienot ar citu valsts atbalstu sākotnējo ieguldījumu veikšanai, uzņēmumu ienākuma nodokļa maksātājs uzsāk atbalstāmo investīciju projektu, kuru plānots apvienot ar citu valsts atbalstu, tikai pēc tam, kad visas iesaistītās institūcijas pieņēmušas lēmumu par atbalsta sniegšanu atbalstāmo investīciju projektam.

2. Ievērojot minēto un pamatojoties uz likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta pirmās daļas 1. punktu un ceturtās daļas 6. punktu un [Uzņēmumu ienākuma nodokļa likuma](https://likumi.lv/ta/id/292700-uznemumu-ienakuma-nodokla-likums) pārejas noteikumu [22. punktu](https://likumi.lv/ta/id/292700-uznemumu-ienakuma-nodokla-likums#pn22), Ministru kabinets nolemj:

2.1. atbalstīt projektu ar sākotnējo ilgtermiņa ieguldījumu attiecināmo izmaksu summu 16 925 000 *euro* apmērā un piešķirt tam atbalstāmo investīciju projekta statusu;

2.2. noteikt sabiedrībai projekta ietvaros piemērojamo uzņēmumu ienākuma nodokļa atlaidi ne vairāk kā 4 231 250 *euro*:

2.2.1.  5 % apmērā kombinējamiem ieguldījumiem un 25 % apmērā atlikušajiem sākotnējiem ilgtermiņa ieguldījumiem par kopējo summu 9 060 000 *euro*, ja Centrālā finanšu un līgumu aģentūra pieņem lēmumu par šā rīkojuma 1.7. apakšpunkta ievaddaļā minētā projekta apstiprināšanu;

2.2.2. 25 % apmērā no sākotnējo ilgtermiņa ieguldījumu summas, ja Centrālā finanšu un līgumu aģentūra pieņem lēmumu par šā rīkojuma 1.7. apakšpunkta ievaddaļā minētā projekta noraidīšanu;

2.3. ja Centrālā finanšu un līgumu aģentūra pieņem lēmumu par šā rīkojuma 1.7. apakšpunkta ievaddaļā minētā projekta apstiprināšanu, kopējā uzņēmumu ienākuma nodokļa atlaide (šā rīkojuma 2.2.1. apakšpunkts) kopā ar šā rīkojuma 1.7. apakšpunktā minēto atbalstu kombinējamiem ieguldījumiem nepārsniedz 34 % no kopējās sākotnējās ilgtermiņa ieguldījumu attiecināmo izmaksu summas.

3. Ja sabiedrība apvieno uzņēmumu ienākuma nodokļa atlaidi ar šā rīkojuma 1.7. apakšpunkta ievaddaļā minēto atbalstu, sabiedrība uzsāk projekta īstenošanu pēc šā rīkojuma spēkā stāšanās un pēc lēmuma pieņemšanas par šā rīkojuma 1.7. apakšpunkta ievaddaļā minētā projekta apstiprināšanu.

4. Projekts īstenojams atbilstoši tajā ietvertajiem mērķiem un galvenajām īstenojamām aktivitātēm, ievērojot likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 pantā un noteikumos ietvertos nosacījumus.

5. Projekta īstenošanas uzraudzību atbilstoši projektā ietvertajiem mērķiem un galvenajām īstenojamām aktivitātēm nodrošina Ekonomikas ministrija un Investīciju projektu izvērtēšanas komisija, ievērojot likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 pantā un noteikumos ietvertās normas.

6. Uzņēmumu ienākuma nodokļa atlaides piemērošanu uzrauga Valsts ieņēmumu dienests saskaņā ar noteikumu 47.1. apakšpunktu un atbilstoši citos normatīvajos aktos noteiktajai kompetencei attiecībā uz nodokļu (nodevu) un to atlaižu (atvieglojumu) aprēķināšanas, maksāšanas un piemērošanas uzraudzību un kontroli.

7. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā viena mēneša laikā no šā rīkojuma spēkā stāšanās dienas.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens